**SPrÁva o Účasti verejnosti**

**na Tvorbe právnych Predpisov**

Verejnosť bola o príprave návrhu zákona, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov (ďalej len „návrh zákona“) informovaná prostredníctvom predbežnej informácie zverejnenej 7. decembra 2020 na portáli Slov-Lex (PI/2020/257). Lehota na zapojenie sa verejnosti do procesu prípravy návrhu zákona prostredníctvom zasielania podnetov alebo návrhov v intenciách základných cieľov právnej úpravy bola určená do 18. decembra 2020.

V uvedenej lehote bol uplatnený návrh občianskeho združenia Asociácia policajtov vo výslužbe na úpravu postavenia bývalých príslušníkov Policajného zboru, Slovenskej informačnej služby, Národného bezpečnostného úradu a Zboru väzenskej a justičnej stráže Slovenskej republiky, spĺňajúcich nárok na výsluhový dôchodok, ktorého cieľom je garancia prestíže, spoločenského ohodnotenia a primeraných benefitov príslušníkov aj po skončení ich služobného pomeru. Návrh Asociácie policajtov vo výslužbe na doplnenie samostatného ustanovenia zákona, ktoré ustanoví oprávnenie príslušníka vo výslužbe nosiť služobnú rovnošatu a používať najvyššiu dosiahnutú hodnosť, ako aj možnosť povýšiť príslušníka do vyššej hodnosti aj po skončení služobného pomeru, bol zapracovaný do znenia návrhu zákona (§ 269 – Policajt vo výslužbe).